Okresná prokuratúra Trenčín 
Bernolákova 2, 912 50 Trenčín 1 	

Sp. zn. : 2 Pv 848/12/3309	Trenčín, 18.12.2012
EEČ : 2-28-48-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 ods.2, ods. 3 písm. c) Tr. zákona číslo 300/2005

Rozhodol: 	prokurátorka Okresnej prokuratúry Trenčín
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
trestné stíhanie obvineného XXXXX, nar.XXXXX, trvale bytom XXXXX č. 6, stíhaného pre prečin zanedbania povinnej výživy podľa § 207 ods. 2,  ods. 3 písm. c) Trestného zákona, ktorého sa dopustil na tom skutkovom základe, že hoci je ako otec v zmysle § 62 a nasl. Zákona o rodine a na základe rozsudku Okresného súdu  Trenčín sp. zn. 30P/275/2008 zo dňa 05.03.2009, ktorý nadobudol právoplatnosť dňa 03.04.2009, povinný prispievať na výživu svojho syna XXXXX sumou 70 Eur mesačne vždy do 15. dňa v mesiaci vopred k rukám matky XXXXX, nar. XXXXX, trvale bytom XXXXX č. 254, svoju vyživovaciu povinnosť si neplní od dňa 01.06.2012 do dnešného dňa, t.j. október 2012 vrátane, čím mu vznikol dlh na výživnom za predmetné obdobie vo výške 350 Eur a takto konal i napriek tej skutočnosti, že bol v minulosti za trestný čin zanedbania povinnej výživy odsúdený Trestným rozkazom Okresného súdu Trenčín sp. zn. 1T 73/2011 zo dňa 21.07.2011, ktorý nadobudol právoplatnosť dňa 11.10.2011 na trest odňatia slobody v trvaní štyri mesiace s podmienečným odkladom výkonu trestu  na skúšobnú dobu v trvaní dvanásť mesiacov , 
lebo zanikla trestnosť činu
Odôvodnenie:
 Vyšetrovateľ Okresného riaditeľstva PZ, Odboru kriminálnej polície Trenčín uznesením sp. zn. ORP- 839/1-OVK-TN-2012 zo dňa 15.10.2012 podľa § 206 ods. 1 Tr. poriadku vzniesol obvinenie XXXXX pre prečin zanedbanie povinnej výživy podľa § 207 ods. 2, ods. 3 písm. c) Trestného zákona na tom skutkovom základe ako je uvedený vo výrokovej časti predmetného uznesenia.
     Počas prípravného konania bol vypočutý obvinený XXXXX, svedkyňa XXXXX a boli zabezpečené nasledovné listinné dôkazy: rozsudok  Okresného súdu Trenčín, sp.zn. 30P/275/2008, Trestný rozkaz Okresného súdu Trenčín sp.zn. 1T73/2011 zo dňa 21.07.2011, rozsudok Okresného súdu Trenčín sp.zn. P 188/2001 zo dňa22.11.2004, rozsudok Okresného súdu Trenčín sp. zn. 6C 253/00-16 zo dňa 21.02.2011, rodný list XXXXX, potvrdenie o návšteve školy,  správy k osobe obvineného z Úradu práce sociálnych vecí sa rodiny Trenčín , pracovisko Ilava, Obecného úradu XXXXX, Obvodného úradu Trenčín, Daňového úradu Trenčín, daňové priznanie obvineného, oznámenie Okresného súdu Trenčín zo dňa 11.10.2012, odpis z registra trestov.
     Z uvedených dôkazov vyplýva, že obvinený XXXXX  uhradil  v celom rozsahu dlh na  výživnom, ktorý vznikol obvinenému  za obdobie od júna 2012 do novembra 2012 vrátane, t.j. 420 Eur, čo bolo preukázané  i samotným vyjadrením svedkyne XXXXX. Z výpovede svedkyne  vyplýva, že trestný čin nemal trvalo nepriaznivé následky.
     Vzhľadom k tomu, že obvinený XXXXX svoju povinnosť splnil skôr, než sa súd odobral na záverečnú poradu a trestný čin nemal trvalo nepriaznivé následky, zanikla v zmysle osobitného ustanovenia účinnej ľútosti podľa § 86 písm. a) Tr. zákona trestnosť činu zanedbania povinnej výživy podľa § 207 ods. 2, ods. 3 písm. c) Trestného zákona.
   	  Podľa § 215 ods. 1 písm. h) Tr. poriadku prokurátor zastaví trestné stíhanie, ak trestnosť činu zanikla. 
            Z ustanovenia § 86 písm. a) Tr. zákona vyplýva, že trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť splnil skôr, než sa súd odobral na záverečnú poradu.
     S poukazom na vyššieuvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Katarína Minarovičová
prokurátorka